Ujar habar di barita tadi ulun dangar isuk sabtu mulai paraian kantor, mun kaitu bisa puhun kamarian ni sudah sasak kartak, hibak lawan urang handak bulik kakampung. Jadi mun kada tapi parlu kada usah dulu gin umpat mangalusur, manyasaki kartak ja buhan nya ai, mutur nang ada gin sudah bilang mauk malihat inya malimpas, napang mun kada sing habisan, kasian urang nang rumah nya di pinggir kartak, lucut dulu mahadang hanyar kawa manyubarang.
Mun pian kada bulik kampung nang kaya urang, kalu ai ada hauran, atawa duitnya jua kah nang kada mayu lagi gasan bulik, kada papa jua, nyaman saku ada nang maisi’i langgar atawa masjid, mun tida sunyi lalu hari raya di langgar kampung pian. Apalagi munnya dasar asli di ranakakan wan bagana di kampung situ jua, handak bulik kamana, pada karumah mintuha lagi buliknya.
Apalagi kina mun sudah tinggal sahari dua parak hari raya, liatakan buhannya ai kayapa sasak nya kartak, mun nangkaya rajin jua, bakaraut tu pang mutur malimpas di sini. Di sambat kipit tia muat aja babaris ampat muturnya, dasar nya kabanyakan nang maisii jua ai kalu lah buhannya. Tapi pulang mun di pikirakan, tabaik bakaraut kaitu pang parasa ulun, kada tapi babahaya, mun nang maalang-alang sasak nya kartak iya nang maringus muturnya malimpas, rasa baganangan rajin kalu kananakan nyubarang kartak bakajut, jauhkanbala buhannya lah mudahan jangan.
Lamun bubuhan pian atau ulun surang kah rahatan bajalan ada tadapati kananakan, atawa urang nang tua bangka handak nyubarang kartak, di tulungi ja buhannya ai, kada nang sampai saharian jua ah kalu daniakan inya/sidin nyubarang kartak. Jangan kada ingat baaitih dulu tuh mata ka ulu ka ilir, kalupina ada nang malimpas bakajutan harau babanyak nang taranjah. Mun jar kawan ulun balucuan tabaik taranjah mutur pang pada taranjah bica, mun taranjah mutur ada asuransinya, mun taranjah bica kadada asuransinya, tanggung surang tu pang ujar nya.
Nang handak bulik kakampung, bagamatan ja buhannya ae, jangan bagasakan, apalagi mun pian sambil puasa bakandaraan. Di rasa-rasa ai awak, mun nya rasa uyuh bamandak dulu satumat ka pinggir, bawa baduduk, atawa barabah kah dulu, barang ja umpat banaung di bangkuan kah, atawa langsung sumbahyang di masjid kah limbah tuntung kawa satumat barabah-rabah, tahan jua mangantuk di lurung. Lawan jua jangn kada ingat surat manyurat kandaraan jangan tatinggal, kalu ada razia di lurung basalang baurusan pulang kina.
Nang iya nya buhan nya ai, nang bulik kah, atawa nang bagana di kampung ja kah, baingat ai, mun bajalan di kartak baitih jangan palingau palingau, hi ih mun taranjah tunggul ja, paling lingsak landau lawan lintuhut, mun taranjah mutur habisam pian bamalam di rumah sakit.
Ulun mando’a akan ja mudahan pian nang handak bulik salamat di jalan sampai ka kampung sana.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn